Aeg on nüüd sealmaal, et pool aastast on Ruhnu koolis seljataha saanud. Tehtud tööst on tehtud kokkuvõtted ja tunnistused kätte jagatud. Nagu ikka tähistas kooli- ja külarahvas seda hetke toreda jõulupeoga. Näidend on alati üllatus - seekord toimus etendus õues, lõkke ja prožektorite valgel. Hääled olid õues esinemiseks noortel näitlejatel viimase peal treenitud ja meisterlikkus on kasvanud koos tegijatega.  Lasteaialapsed pole veel siiski rambivalgusega  harjunud, kuid publiku toetus aitas esinejate närvi maha võtta. I ja II klass koos õpetaja Kadriga esitasid luuletusi ja jutustasid jutte. Suuremate esituses kõlasid Kristeli poolt selgeks õpetatud laulud. Õpetajate lauluetteaste oli täiendatud särtsakate tantsuliigutustega. Jõuluvana ühes publikuga kuulasid hoolega ära kõik luuletused, mis kingipakkide lunastamiseks esitati. Jõuluvanagi esitas sel aastal luuletusi.  Ohtralt jagati kiidusõnu Luise küpsetatud plaadikookide kohta.  Kõige pimedam  hetk aastas saigi valgemaks! Aitäh kõigile tegijatele!  Head koolivaheaega, väiksemad ja suuremad!    Ave